Ir-Regolament tal-Kunsill (KEE) Nru 3256/94
tat-22 ta' Diċembru 1994
li jemenda r-Regolament (KEE) Nru 1657/93 li temporanjament jissospendi dazji awtonomi tat-Tariffa Doganali Komuni dwar ċerti prodotti industrijali maħsuba biex jarmaw ż-żoni ħielsa ta' l-Ażores u l-Madejra
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 28 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Billi r-Regolament (KEE) Nru 1657/93 [2] jintroduċi sospensjoni temporarja tad-drittijiet awtonomi tat-Tariffi Doganali Komuni fuq ċerti prodotti industrijali maħsuba li jfornu ż-żoni ħielsa ta' l-Ażores u l-Madejra;
Billi l-awtoritajiet Portugiżi talbu għas-sospensjoni tad-drittijiet tat-Tariffa Doganali Komuni dwar l-oġġetti kapitali minbarra dawk koperti bir-Regolament (KEE) Nru 1657/93; billi r-raġunijiet għal din it-talba huma ż-żieda fin-numru ta' l-impriżi li joperaw fiż-żoni ħielsa tal-Madejra u d-diversifikazzjoni ta' l-attivitajiet ekonomiċi lokali;
Billi d-Deċiżjoni tal-Kunsill 91/315/KEE tas-26 ta' Ġunju 1991 li tistabbilixxi programm ta' għażliet speċifiċi lejn in-natura iżolata u insulari tal-Madejra u tal-Ażores (Poseima) [3] tirrikonoxxi r-rwol taż-żoni ħielsa fl-iżvilupp ekonomiku taż-żoni f'dan il-każ u tenfasiżża l-parir li jiġu adottati l-miżuri doganali speċifiċi biex jgħinu jagħtu spinta lil dawn iż-żoni ħielsa;
Billi jirriżulta mill-informazzjoni mogħtija mill-awtoritajiet Portugiżi li, sa mid-dħul fis-seħħ tar-Regolament (KEE) Nru 1657/93, attivitajiet ekonomiċi ġodda qed jinbdew fiż-żoni ħielsa tal-Madejra; billi oġġetti kapitali huma meħtieġa biex jinżammu dawn l-attivitajiet; billi jidher għalhekk iġġustifikat li jiġu sospiżi d-drittijiet tat-Tariffa Doganali Komuni fuq dawn il-prodotti meta dawn ikunu importati ġewwa l-Madejra u l-Ażores għaż-żoni ħielsa ta' dawn ir-reġjuni; billi l-Anness tar-Regolament (KEE) Nru 1657/93 għandu jkun emendat kif xieraq,
ADOTTA DAN IR-REGOLAMENT:
L-Artikolu 1
L-Anness tar-Regolament (KEE) Nru 1657/93 għandu jkun sostitwit bit-test ta' l-Anness ta' dan ir-Regolament.
L-Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fl-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Diċembru 1994.